Uros (yritys)

Uros oli vuonna 2011 perustettu suomalainen yritys, joka toimi kansainvälisten mobiiliratkaisujen ja esineiden internetin (IoT) parissa. Helmikuussa 2022 se asetettiin konkurssiin. Yhtiö tuli loppuaikoinaan tunnetuksi monista taloudellisista väärinkäytösepäilyistä, kuten mahdollisesta avustuspetoksesta.

Yrityksen nimi tulee alkuperäisestä nimestä Universal Roaming Solutions, mikä liittyy ratkaisun tarjoamiseen roaming-maksuihin. Yritys oli perustettu vuonna 2011. Sen kotipaikka oli Oulu. Perustaja ja hallituksen puheenjohtaja oli Microcell-yrityksestään vuosituhannen taitteessa tunnetuksi tullut Jyrki Hallikainen. Vuonna 2018 yrityksen liikevaihdoksi kerrottiin 1,3 miljardia euroa.

Suomalaisista yrityksistä vain Supercell ja HMD Global olivat siihen saakka näyttäneet yhtä nopeita kasvulukuja. Uros kertoi etsivänsä lisäkasvua Qualcomm-sopimuksesta. Lokakuussa 2019 Uros kertoi avaavansa Qualcommin ja ThunderSoftin omistaman yhteisyrityksen innovaatiokeskuksen Ouluun.

Epäselvyydet ja konkurssi
Uroksesta aloitettiin syksyllä 2021 poliisitutkinta mahdollisen törkeän avustuspetoksen selvittämiseksi, asianomistajana Valtiokonttori. Yritys ei ollut maksanut takaisin Tekesiltä saamiaan lainoja vaikka oli toisaalta kertonut valtavista liikevoitoistaan. Myös Nordea ja Oulun Osuuspankki haastoivat Uroksen miljoonasaatavista oikeuteen. Uros siirsi kesäkuussa 2021 pääkonttorinsa Oulusta Sveitsiin. Nordea syyttää Urosta pankin saatavien varmistamiseksi pantattujen osakkeiden laittomasta siirrosta uuden sveitsiläisyhtiön Uros Ag:n nimiin. Syksyllä 2021 yritys jätti pieniäkin maksusitoumuksiaan suorittamatta ja vältteli median yhteydenottoja. Ylen marraskuussa 2021 julkaiseman selvityksen mukaan Uroksen veroparatiisiyhtiöihin perustuva talous vaikutti vuoden 2018 tilinpäätöksen perusteella ”kuplalta”, eikä myöhempiä tilinpäätöksiä ole julkaistu. Urosta uhkasi selvitystila tai poisto kaupparekisteristä, ellei se toimita vuoden 2019 tilinpäätöstietojaan tammikuun 13. päivään 2022 mennessä Patentti- ja rekisterihallitukselle. Asiakirjojen toimittamiselle myönnettiin kuitenkin lisäaikaa.

Päävelkojat Nordea, Oulun Osuuspankki ja Finnvera jättivät 17. joulukuuta 2021 Uroksesta konkurssihakemuksen yhteensä 6,8 miljoonan euron saataviensa vuoksi. Velkojia ovat myös Valtiokonttori (noin 5 miljoonaa euroa) ja Business Finland (1,3 miljoonaa euroa), minkä lisäksi Uros on jättänyt tilittämättä noin 300 000 euron työeläkemaksut Ilmariselle. Oulun käräjäoikeus asetti Uros Oy:n konkurssiin 8. helmikuuta 2022Pekka Loukkola, Käräjäoikeus asetti teknologiayhtiö Uroksen konkurssiin, Yle.fi, uutiset 8.2.2022, viitattu 8.2.2022 eikä päätöksestä valitettu.

Tammikuun 2022 lopulla Oulun käräjäoikeus määräsi yhtiön ja sen perustajien Jyrki Hallikaisen ja Tommi Uharin omaisuutta vakuustakavarikkoon yli 6,1 miljoonan euron arvosta, koska oli syytä epäillä, että omaisuutta kätkemällä ja hävittämällä saatetaan välttää yhteisösakon tai korvauksen maksamista. Huhtikuussa 2022 Rovaniemen hovioikeus vahvisti ratkaisun hylkäämällä siitä tehdyn valituksen. 

Uroksen pääomistaja Jyrki Hallikainen myi viime vaiheissa pois omistamiaan Uroksen osakkeita. Isoimmassa kaupassa kesällä 2020 hän myi 1 prosentin osuuden Sveitsissä asuvalle sijoittajalle 20 miljoonalla eurolla. Samoihin aikoihin Jyrki Hallikainen siirsi valtaosan omaisuudestaan Suomessa silloisen vaimonsa Tarja Hallikaisen nimiin avioeroon liittyvän osituksen merkeissä. Nordean mielestä Sveitsissä laadittu sopimus ei kuitenkaan vaikuta ositussopimukselta, vaan pelkästään Jyrki Hallikaisen omaisuuden luovutukselta, jonka avulla Hallikainen on saanut taloutensa näyttämään ylivelkaiselta ulosoton edessä.

Uros-yrityksen avustuspetoksen osalta esitutkinta valmistui tammikuussa 2023. Sen mukaan kaksi henkilöä olisi syyllistynyt törkeään avustuspetokseen, ja asia siirtyi syyteharkintaan.

Poliisi kertoi syyskuussa 2024, että suomalainen sijoittaja huijattiin keväällä 2020 sijoittamaan yritykseen yli kolme miljoonaa euroa. Asiasta on tehty poliisille rikosilmoitus. Yksityiskohtia ei ole toistaiseksi kerrottu.Ruonakoski, Eetu: Uutta tietoa Uroksen rikosvyyhdistä: Suomalaiselta sijoittajalta huijattiin yli kolme miljoonaa euroa, epäilee poliisi, Yle.fi, uutiset 9.9.2024, viitattu 9.9.2024

Pääkäsittely
Uros-jutun pääkäsittelyn piti alkaa alkuvuodesta 2024, mutta syytetyt vaativat asiassa lisätutkintaa. Hovioikeus ei tätä myöntänyt, ja pääkäsittely alkoi 6. toukokuuta 2025 Oulun käräjäoikeudessa. Jyrki Hallikaista ja Tomi Uharia syytetään miljoonien eurojen törkeästä avustuspetoksesta ja vaaditaan ehdottomia vankeusrangaistuksia. Business Finlandin mukaan syytetyt salasivat sopimukset, joilla kaikki rahoitetuissa projekteissa syntyvät immateriaalioikeudet myytiin Uroksen luxemburgilaiselle tytäryhtiölle. Rahoitusta ei koskaan olisi Business Finlandin mukaan myönnetty, jos tämä olisi ollut tiedossa. Syyttäjän mukaan myös Tekesille on valehdeltu Uroksen hankkeiden tulo-odotuksista ja yhteiskunnallisista vaikutuksista: puhuttiin sadoista miljoonista euroista ja 400 työpaikasta vuoden 2016 paikkeilla, kun todellisuudessa saavutettiin vajaan 3,3 miljoonan euron liikevaihto 27 työntekijällä vuonna 2016.

Jyrki Hallikainen on varattomuuteensa vedoten anonut puolustukseensa maksutonta julkista oikeusapua ilman omavastuuta, koska hänen käyttövaransa kuukaudessa ovat enintään 600 euroa eikä omaisuutta ole.

Syyskuussa 2025 Oulun käräjäoikeus hylkäsi Hallikaista ja Uharia vastaan esitetyt syytteet törkeästä avustuspetoksesta. Se katsoi, että Tekesille oli kyllä jätetty antamatta tietoja ja ilmoitettu vääriä tietoja, mutta näyttö ei riittänyt osoittamaan tahallisuutta. Päätös ei ole lainvoimainen.

Uros Live
Uros tuli suuren yleisön tietoisuuteen maaliskuussa 2020, kun se ryhtyi Tampereen Kannen areenan nimisponsoriksi. Nyt Nokia Arenana tunnettu rakennus olisi käyttänyt nimeä Uros Live. Sponsorisopimus kuitenkin purettiin jo ennen avajaisia Uroksen talousvaikeuksien ja kielteisen julkisuuden vuoksi ja uudeksi nimisponsoriksi tuli Nokia.

Lähteet

Aiheesta muualla
 Uros, Arkistolinkki, Internet Archive 30.5.2019.
 Uros – mobiiliruhtinaan tarina 1–3 , viihdedokumenttisarja, MTV Katsomo 2023.

Luokka:Entiset suomalaiset yritykset
Luokka:Suomalaiset kiistanalaiset liiketoimintahankkeet